Σε συνέντευξη που παραχώρησε στο ραδιόφωνο του ΣΚΑΪ, ο πρόεδρος της ΝΔ δεσμεύτηκε πως σε περίπτωση που γίνει πρωθυπουργός, θα εφαρμόσει άμεσα την κατάργηση του πανεπιστημιακού ασύλου και θα παραχωρήσει στην αστυνομία τη δυνατότητα να προβεί σε οργανωμένες παρεμβάσεις, ιδίως στα πανεπιστημιακά κτήρια που αποτελούν σύμβολα των καταλήψεων.

Επανέλαβε την αντίθεση του σχετικά με το σύστημα της απλής αναλογικής, τονίζοντας το ενδεχόμενο της ακυβερνησίας της χώρας μετά τις εκλογές της 7ης Ιουλίου. «Αν δεν συγκροτηθεί κυβέρνηση μετά τις εκλογές της 7ης Ιουλίου θα πάμε άμεσα σε νέες εκλογές με απλή αναλογική, που σημαίνει ακυβερνησία. Με κατηγορούν για κινδυνολογία, την στιγμή που άλλοι νομοθέτησαν την απλή αναλογική».

Ερωτηθείς για τον στόχο της ΝΔ σχετικά με τη μείωση των δυσθεώρητων πρωτογενών πλεονασμάτων μέχρι το 2022, ξεκαθάρισε ότι δεν μπορεί να ακυρώσει το μέτρο αλλά θα ζητήσει από τους Ευρωπαίους τη «γρήγορη» μείωση τους. «Θα πάω στους Ευρωπαίους και θα ζητήσω γρήγορα αλλά όχι άμεσα, τη μείωση των ζητούμενων πρωτογενών πλεονασμάτων, ώστε να διασφαλίσουμε μείωση των φόρων».

Παράλληλα, δήλωσε πως το πρώτο νομοσχέδιο της ΝΔ «θα προβλέπει αναίρεση των προβληματικών διατάξεων του νέου ποινικού κώδικα». Πρόσθεσε ότι «με αφορμή τον Κουφοντίνα, θα κινηθούμε νομοθετικά ώστε το συμβούλιο που αποφασίζει για άδειες κρατουμένων να λαμβάνει υπόψη παράγοντες που θα είναι επιβαρυντικοί, ανάλογα με τα εγκλήματά τους».

Ερωτηθείς για τις δηλώσεις του Κώστα Καραμανλή, εξέφρασε την ικανοποίηση του και εκτίμησε πως η ελληνική κοινωνία δεν θέλει να γυρίσει πίσω στις εποχές προ μνημονίου. «Τα είπε πολύ ωραία. Ευχαριστώ και τον κ. Καραμανλή και τον κ. Σαμαρά, που παρέχουν, χωρίς αστερίσκους, τη στήριξή τους στη μεγάλη προσπάθεια που κάνει η Νέα Δημοκρατία να πείσει τους πολίτες να την εμπιστευθούν. Ο κ. Καραμανλής μίλησε με αυτοκριτική διάθεση, αλλά δεν νομίζω ότι αυτή τη στιγμή ενδιαφέρεται η ελληνική κοινωνία να γυρίσει πίσω στο ότι έγινε το ’07, το ’08, το ’09, αλλά να γνωρίζει που θα είμαστε το 2021 και τι θα κάνουμε σε ορίζοντα τετραετίας».

Δεν ξεκαθάρισε τη θέση του για το ΚΙΝΑΛ

Αναφερόμενος στο ενδεχόμενο να λάβει ψήφο ανοχής από το ΚΙΝΑΛ, ο πρόεδρος της ΝΔ επισήμανε πως είναι σημαντικό να σχηματιστεί κυβέρνηση με κάθε τρόπο, αλλά προέχει η αυτοδυναμία της ΝΔ «Το ερώτημα είναι τι κυβέρνηση θέλουμε. Επιμένω στην ισχυρή εντολή για να εφαρμόσουμε το πρόγραμμά μας. Αν θέλουμε να κινηθούμε με ταχύτητα, χωρίς αστερίσκους και υποσημειώσεις, η ΝΔ και εγώ χρειαζόμαστε ισχυρή εντολή».

«Σαχλαμάρες» τα όσα λέγονται για περικοπή συντάξεων

Σχολιάζοντας δημοσίευμα στην εφημερίδα Αυγή, που μιλάει για περικοπή στο μισό των συντάξεων και για επιβολή φόρου στην ενέργεια, υποστήριξε πως πρόκειται για «σαχλαμάρες», καθώς η ΝΔ εγγυάται πλήρως για τις επικουρικές συντάξεις. «Το γαρ πολύ της θλίψεως γεννά παραφροσύνη. Δεν ισχύει τίποτα από αυτές τις σαχλαμάρες που διαβάζω. Δεν ξέρουν τι λένε. Εγγυόμαστε απόλυτα τις σημερινές επικουρικές συντάξεις. Δεν πρόκειται κανείς σημερινός συνταξιούχος να δει τη σύνταξή του να μειώνεται».